Í 2014 vóru 142 tilburðir av klamydia staðfestir, tað er ein lækking á 2,8% samanborið við 2013. Føroysku klamydia tølini eru lægri samanborið við onnur norðurlond. Dentur skal tó leggjast á, at lutfalsliga færri verða kannað í Føroyum enn í Danmark. Í mun til fólkatalið verða sostatt dupult so nógvar kanningar gjørdar í Danmark. Tí kann tað vera lutfalsliga fleiri, ið ganga við hesu smitsomu sjúkuni uttan at vita tað. Hesi menniskju eru langt frá í eini vandaleysari støðu. Flestu smittaðu eru, eins og í hinum norðurlondum, í aldursbólkinum 15-29 ár. Tøl vísa, at flestar kvinnur eru smittaðar. Orsøkin er helst, at fleiri kvinnur verða kannaðar enn menn. Eitt nú í samband við kanning áðrenn spiral, undirlívskanning og barnsburð. Klamydia er ein kynssjúka, sum smittar við samlegu. Talan er um ígerð við bakteriuni Chlamydia trachomatis í landræsi og í lívmóðurhálsi. Børn kunnu verða smittaði undir føðing og kunnu fáa eygna-ella lungnabruna. Orsøk Klamydia smittar frá fólki til fólk, um ikki hít verður nýtt undir samlegu í móðurskeið ella baktarm, ella um kynslutirnir nema hvør við annan, uttan at hít verður nýtt. Klamydia smittar bara við samlegu og ikki við t. d. at brúka sama handklæði ella vesi, sum eitt smittað fólk. Sjúkueyðkenni Bara o. u. 2/3 av kvinnunum, sum hava klamydia, hava smittutekin, og bara o. u. 1/3 av monnunum, sum er smittaðir, hava smittutekin. Meira enn so kunnu tey, ið hava sjúkuna, smitta onnur, uttan at tey vita av. Um sjúkueyðkennini merkjast, so koma tey vanliga fram 1-3 vikur eftir smittu. Kvinnur, sum eru smittaðar við klamydia, kunnu fáa bruna í egggørn (eggjaleiðarar) ella undirlív. Hetta kemst av, at klamydia bakteriurnar flyta seg úr lívmóðurhálsinum upp gjøgnum lívmóðurina og út í egggørnini. Um ein ikki verður viðgjørdur í nóg góðari tíð, kann bruni í undirlívinum skaða eggrøturnar soleiðis, at eggið ikki kann ferðast úr eggrótunum niður í lívmóðurina. Hendir hetta, minka møguleikarnir at gerast við barn, samstundis sum vandin fyri at gerast við barn uttan fyri lívmóðurina, økist. Menn kunnu fáa líknandi bruna í øðrum hjáeistanum, tá klamydia breiðir seg gjøgnum landræsið til pungin. Hetta kann gera, at helvtin av punginum bólgnar. Menn gerast ikki sterilir, tí bert annað eistað verður rakt. Um klamydia verður viðgjørt í góðari tíð, so slepst undan víðari trupulleikum av ígerðini. Tíverri verða menn sjáldnari kannaðir enn kvinnur. Hetta kanska tí, at læknin bjóðar kvinnum eina klamydia kanning, tá ið tær eitt nú koma at biðja um p-bollar. Hvat kann ein sjálv/-ur gera? Klamydia kann fyribyrgjast, við at nýta hít. Hítin er tað einasta, ið verjir ímóti klamydia og øðrum kynssjúkum. Røtt nýtsla av hít gevur góða verju. Um tú hevur havt samlegu uttan at nýta hít, er tað eitt gott hugskot at fara til lækna at fáa tikið eina roynd. Lat teg kannað, um tú hevur havt samlegu uttan at nýta hít, ella hevur tekin sum benda á klamydia. Kanningin verður gjørd hjá lækna og svar er greitt eftir 1 viku. · Hjá monnum verður ein urinroynd tikin · Hjá kvinnum verður ein roynd tikin frá lívmóðurhálsinum Í flestu førum kann klamydia viðgerast við einum einstøkum skamti av ávísum antibiotika. Í serligum førum t. d. um tú ert við barn, hevur undirlívsbrunað, eygnabrunað ella ágangandi endatarmsígerð, verður viðgjørt í longri tíð og/ella við øðrum antibiotika. Týdningarmikið er at ikki bert tann, ið er smittaður, verður viðgjørd/ur, men at eisini tann ella tey, ið viðkomandi hevur ella hevur havt kynsligt samband við fáa fráboðan, soleiðis at tey kunnu verða kannaði og møguliga viðgjørd. Tú skalt nýta hít í 14 dagar eftir, at viðgerðin er byrja. Ein klamydia-ígerð, sum verður viðgjørd í góðari tíð, hevur ongi eftirárin. Barnakonur og smitta Barnakonur, smittaðar av klamydia, kunnu flyta smittuna til nýfødda barnið. Hetta kann elva til, at barnið fær ígerð í eygað 1-2 vikur eftir føðing.